《九日侍宴太清楼》
宋代·宋祁

荐九标佳节，中天驻翠舆。
晨光清复道，秋色遍储胥。
畦稻霜成后，宫橙露饱初。
省收行步玉，拜赐俨华裾。
曼衍来长乐，鸱夷下属车。
帝韶仪瑞鶠，王藻躍恩鱼。
霁雾供披拂，凉风助扫除。
高杨穿叶外，仙菊泛花馀。
寒入弓声厉，欢留酒算徐。
神池原不浪，温树未曾疏。
帝眷凭秋稼，臣心仰夏渠。
承平将乐事，并入史臣书。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。